Rahvusvahelised kohustused, mille liit on võtnud intellektuaalomandi valdkonnas, kuuluvad ühise kaubanduspoliitika valdkonda, kui neil on rahvusvahelise kaubavahetusega konkreetne seos selles tähenduses, et need on peamiselt mõeldud edendama, hõlbustama või reguleerima sellist kaubavahetust ning neil on rahvusvahelisele kaubavahetusele vahetu ja kohene mõju. Selle poliitika valdkonda võivad muu hulgas kuuluda rahvusvahelised lepingud, mille ese on tagada ja korraldada intellektuaalomandi õiguste kaitset lepinguosaliste territooriumil, tingimusel et nad vastavad neile tingimustele.

Päritolunimetuste kaitset ja nende rahvusvahelist registreerimist käsitlevat uuesti läbi vaadatud Lissaboni kokkuleppe projekti tuleb pidada selliseks, mis on peamiselt mõeldud liidu ja kolmandate riikide vahelise kaubavahetuse hõlbustamiseks ja reguleerimiseks ning mis võib avaldada vahetut ja kohest mõju kõnealusele kaubavahetusele, mistõttu kuulub selle üle läbirääkimiste pidamine liidu ainupädevusse, mille ELTL artikli 3 lõige 1 talle annab ELTL artikli 207 lõikes 1 nimetatud ühise kaubanduspoliitika valdkonnas. Mis puudutab esiteks uuesti läbi vaadatud kokkuleppe projekti eesmärki, siis kuna selle peamine eesmärk on tugevdada Lissaboni kokkuleppega kehtestatud süsteemi ja kokkuleppega loodud eriliidu raames laiendada selles ette nähtud spetsiifilist kaitset geograafilistele tähistele, täiendusena kaitsele, mis on 20. märtsil 1883 Pariisis alla kirjutatud tööstusomandi kaitse konventsiooniga tagatud tööstusomandi erinevatele vormidele, tuleb nimetatud eesmärki pidada hõlmatuks konventsioonide kogumi – millesse see kuulub – eesmärgiga ning täpsemalt selliseks, mis liidu seisukohast on mõeldud liidu ja kokkuleppe poolteks olevate kolmandate riikide vahelise kaubavahetuse hõlbustamiseks ja reguleerimiseks. Asjaolu, et uuesti läbi vaadatud kokkuleppe projekti hakkab alates selle jõustumisest haldama Maailma Intellektuaalse Omandi Organisatsioon, nagu see juba toimub Lissaboni kokkuleppe puhul, ei sea seda järeldust kahtluse alla.

Mis puudutab teiseks uuesti läbi vaadatud kokkuleppe projekti mõju, siis arvestades selles ette nähtud ühtse registreerimise mehhanismi, muudetakse kokkuleppe projektile eelneva rahvusvahelise lepingu otsese ja vahetu tagajärjena tingimusi, milles toimub liidu ja selle rahvusvahelise lepingu teiste osaliste vaheline kaubavahetus, kuivõrd kaubavahetuses osalevad tootjad vabastatakse neil praegu lasuvast kohustusest esitada nende kasutatavate päritolunimetuste ja geograafiliste tähiste registreerimise taotlus iga kokkuleppeosalise pädevatele asutustele, et tulla toime kaubavahetusega kaasnevate õiguslike ja majanduslike riskidega. Lisaks on päritolunimetuste ja geograafiliste tähiste vastastikuse kaitse süsteemi reguleerivatel sätetel vahetu ja kohene mõju liidu ja asjaomaste kolmandate riikide vahelisele kaubavahetusele, kuivõrd kõigile tootjatele ning kõigile teistele huvitatud füüsilistele või juriidilistele isikutele antakse vajalikud vahendid, et saavutada ühtsetel materiaalõiguslikel ja menetluslikel tingimustel selle kaitse tegelik tagamine, mis on uuesti läbi vaadatud kokkuleppe projektis nende tööstusomandi õigustele ette nähtud päritolunimetuste või geograafiliste tähiste kahjustava või ebaausa kasutamise korral välismaal.

(vt punktid 49, 50, 52, 62, 63, 65, 70, 71 ja 74)